# Kim Ki Duk

Kim Ki Duk (kor. 김기덕; 1960 yılnıñ 20 dekäbere, Koreya Respublikası, Köñsañ-Pukto, Poñhwa — 2020 yılnıñ 11 dekäbere, Latviä, Riga) — Könyaq Koreya kinorejissörı. «Pyeta» trillerı öçen Venetsiä kinofestivaleneñ «Altın arıslan» iäse.

# Kim Ki Duk
## Biografiäse

Kim Ki Duk 1960 yılnıñ 20 dekäberendä Könyak Koreyanıñ Köñsañ-Pukto provinsiäseneñ Poñhwa öyäzendä tuğan. Tizdän Kim Ki Duknıñ ğailäse Seulğa küçep kitkän, anda anı awıl xucalığı mäktäbenä birgännär, anda uqıp betermiçä, uncide yäşendä ul zavodqa eşkä urnaşqan. Yegerme yäşendä armiägä kitkän, anda biş yıl diñgez pexotasında xezmät itkän, annarı suqırlar öçen çirkäwdä ike yıl ütkärgän, ruxani bulırğa niätlägän. Bu çorda anıñ räsem sänğäte belän küptänge mawığuwı köçäygän, häm ul Parijğa kitkän, anda 1990—1992 yıllarda näfis sänğätne öyrängän. 1993 yılda Kim Ki Duk «Rässam häm ülemgä xökem itelgän cinäyätçe» filmına iñ yaxşı ssenariy öçen Ssenaristlar institutı (Educational Institute of Screenwriting) bülägen alğan. Berniqädär waqıt ul Awrupa buylap säyäxät itkän häm rässam bularaq kürgäzmälären quyğan. Ssenariy öçen tağın ike büläktän soñ anıñ rejissörlıq debütı bulğan — «Krokodil» filmı (1996). Annan soñ «Qırğıy xaywannar» (1996), «„Qoş çitlege“ otele» (1998) filmnarı häm «Real’ uydırma» (2000) eksperimental’ filmı (un kinokamera tarafınnan nibarı 200 minut eçendä töşerelgän) kilgän.
Üzeneñ kinokaryerasınıñ berençe tuğız yılında Kim Ki Duk 13 film töşergän.
Kim Ki Duk 2019 yılnıñ 18—25 aprelendä uzğan 41-nçe Mäskäw xalıqara kinofestivaleneñ töp konkursı jürisın citäklägän. Festival’ qısalarında anıñ «Keşe, fäza, waqıt häm tağın keşe» filmı kürsätelgän.
2019 yılnıñ noyäberendä Kim Ki Duk IV Soçi xalıqara kinofestivaleneñ töp konkursı jüri räise bulğan. Ul waqıtta kinorejissör anıñ kiläse filmın töşerü Räsäy territoriäsendä uzaçaq dip anonslağan.
2020 yılnıñ 11 dekäberenä qarşı töndä, 60 yäşlek yubileyına nibarı 9 kön qala, Riga xastaxanäsendä COVID-19 koronavirus infeksiäse kiterep çığarğan qatlawlanulardan wafat bulğan. MMÇ mäğlümatları buyınça, noyäberdän rejissör Latviädä bulğan, anda küçemsez milek satıp alırğa häm yäşäwgä röxsät räsmiläşterergä planlaştırğan.

# Kim Ki Duk
## Seksual’ köçläwdä ğäyepläwlär

2017 yılda anonim aktrisa tarafınnan «Möbius» filmında seks küreneşendä töşärgä mäcbür itüdä ğäyeplängän, yänäse aktrisa moña rizalıq birmägän. «Möbius»nı töşergändä insident öçen rejissörnı 2017 yılnıñ dekäberendä 4 450 AQŞ dollarına tiñ külämdä ştrafqa xökem itkännär. 2018 yılda tağın öç xatın-qız anı seksual’ köçläwdä ğäyeplägän. Rejissör yalğan ğäyepläwlär häm diffamatsiä turındağı qarşı däğwalar belän çığış yasağan.
2019 yılnıñ ğinwarında Seul Üzäk prokuraturası Kim Ki Duknıñ aktrisalarğa qarata däğwasın kire qaqqan, ğäyepläwlärneñ yalğan buluwına dälillär bulmawğa sıltama yasap.

# Kim Ki Duk
## Büläkläre

«Pyeta»
* 2012 — «Altın arıslan», 69-nçı Venetsiä kinofestivaleneñ töp büläge
«Buş yort»
* 2005 — San-Sebastyan xalıqara kinofestivaleneñ büläge
* 2004 — Venetsiä kinofestivaleneñ dürt büläge
* 2004 — Valyadolid xalıqara kinofestivaleneñ «Altın başağı»
«Samariäle qız»
* 2004 — iñ yaxşı rejissura öçen Berlin xalıqara kinofestivaleneñ «Kömeş ayuwı»
«Yaz, cäy, köz, qış... häm tağın yaz»
* 2005 — ispan telendä bulmağan iñ yaxşı çit il filmı öçen Argentina kino tänqitçeläre assotsiatsiäseneñ «Altın kondorı»
* 2003 — Lokarno xalıqara kinofestivaleneñ dürt büläge
* 2003 — San-Sebastyan xalıqara kinofestivaleneñ tamaşaçılar simpatiäse büläge
«Yar buyı saqlaw»
* 2003 — Karlovı-Varı xalıqara kinofestivaleneñ öç büläge
«Naçar yeget»
* 2002 — Kataloniä xalıqara kinofestivaleneñ «Könçığış ekspress» büläge
* 2002 — Fukuokadağı Aziä kinofestivaleneñ gran-prisı
* 2002 — Zur Qıñğıraw büläge (Koreya Respublikası)
«Adresı bilgesez»
* 2002 — Cinema Novo kinofestivaleneñ yäş jüridan Amakourou büläge (Belgiä)
«Utraw»
* 2001 — iñ yaxşı filmı öçen Brüssel fantastik filmnar kinofestivaleneñ «Altın Qarğa» büläge
* 2001 — Portu xalıqara kinofestivaleneñ ike büläge
* 2001 — Mäskäw xalıqara kinofestivale jürisınıñ maxsus büläge
* 2000 — Venetsiä xalıqara kinofestivaleneñ NETPAC büläge